**Logos**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cuvântul îmbrăcă pământ

Și hatul plânsului de-argilă

Ca să renască-apoi un cânt

Țesut în slovele de Milă.

A ridicat un corp plăpând,

Fire din fire de țărână

Să pună-n suflet și în gând

Înțelepciunea de Lumină.

Luă o pojghiță de lut

Neputincioasă ce se știe

În cuvântat de început

În Viață-ntreagă s-o învie.

Păstrând în sângele-i dureri

Strânse din orice doleanță

Din lumea fără de puteri,

Fără o clipă de Speranță,

Cu versul cugetului stins

În slăbiciuni de neputință,

El lumină acest cuprins

Doar c-un grăunte de Credință.

Semința nu a putrezit

Ci-a dat din inimă lăstarul

Care a șters și-a înverzit

Nelibertatea și amarul.

Prin nopțile de amăgiri

Cuvântu-n cer porni să urce

Ca să-nflorească trandafiri

Pe moartea lemnului de cruce.

Să treacă bezna de păcat

Pământurile ce adună

În veșnicie înălțat

Cu tot cu huma împreună.

Chemând din chinuri de abis

Oameni deprinși doar ca să moară

Acolo unde nici un vis

Nu-i înălța odinioară.

Sădind cu fire de răsad

Oricare bulgăre de fire

De-al înălța din trai de iad

În Viața dalbă de Iubire.

Ca eu din scâncet fără dor

Și-un boț îngrămădit de frică

Să aflu – un învingător

Cum peste moarte se ridică!

Victor Bragagiu